1.  ปัจจัยความเสี่ยง

    1.  ความเสี่ยงในการประกอบธุรกิจ

1.  เกี่ยวกับการจัดหาที่ดินในโครงการเดิมเพิ่มเติมมาพัฒนาเพื่อขาย

  เป็นที่ทราบกันอยู่แล้วว่า บริษัท นวนคร จำกัด (มหาชน)
  ได้ดำเนินธุรกิจพัฒนาอสังหาริมทรัพย์ในรูปแบบเขตส่งเสริมอุตสาหกรรม
  โดยเริ่มจากพื้นที่ถนนพหลโยธิน ตำบลคลองหนึ่ง อำเภอคลองหลวง จังหวัดปทุมธานี
  โดยในปัจจุบันมีพื้นที่กว่า 6,500 ไร่ และโรงงานอีกกว่า 200 โรงงาน
  ซึ่งมีผู้คนอยู่อาศัยรวมทั้งคนงานเป็นจำนวนมากกว่า 250,000 คน
  ซึ่งในปัจจุบันพื้นที่บริเวณใกล้เคียงนวนคร
  ได้มีความเจริญขึ้นมาอย่างมากและมีประชากรอาศัยอย่างหนาแน่นรวมทั้งความเจริญของตัวเมืองกรุงเทพมหานครที่ขยายออกมาจนถึงบริเวณนี้
  ส่งผลกระทบให้มีความลำบากในการขยายพื้นที่อันเนื่องมาจากราคาที่ดินที่สูงขึ้นและข้อจำกัดอื่น ๆ

  ดังนั้น ในปัจจุบันบริษัทฯ
  จึงเริ่มวางแนวทางในการพัฒนาที่ดินที่เหลือซึ่งส่วนใหญ่อยู่ในทำเลที่ดีติดถนนพหลโยธินเป็นการพัฒนาเชิงพาณิชยกรรมและที่อยู่อาศัย
  ซึ่งจะให้มูลค่าตอบแทนสูงกว่าการพัฒนาเป็นเขตอุตสาหกรรมเพื่อให้เหมาะสมกับสภาพแวดล้อมและความเจริญที่แผ่ขยายมารวมทั้งต้นทุนที่ดินที่สูงขึ้น
  ส่วนที่ดินด้านในที่ยังเหลืออยู่ก็จะพัฒนาเป็นเขตอุตสาหกรรมเพิ่มเติม

  ส่วนโครงการของบริษัท นวนคร จำกัด (มหาชน) ที่นครราชสีมานั้น
  ในปีที่ผ่านมามีการขยายตัวขึ้นอย่างรวดเร็ว และมีโรงงานใหม่เข้ามาลงทุนเป็นจำนวนมาก
  จึงทำให้เราเริ่มขยายเฟสที่ 3 ซึ่งมีพื้นที่เพิ่มขึ้น 503-1-41.1 ไร่
  เพื่อรองรับความต้องการของนักลงทุนใหม่ ๆ

  นอกจากนี้ บริษัทฯ ยังได้เริ่มศึกษาความเป็นไปได้ของโครงการใหม่ใน Location ที่เหมาะสม
  เพื่อขยายศักยภาพในการขายและเป็นทางเลือกใหม่ให้กับผู้ลงทุนในอนาคต

2.  ความเสี่ยงอันเนื่องมาจากเหตุการณ์มหาอุทกภัย

  จากเหตุการณ์มหาอุทกภัยซึ่งเกิดขึ้นเมื่อเดือนตุลาคม 2554 อันเป็นเหตุให้นวนคร รวมทั้งพื้นที่อื่น
  ๆ เช่น อยุธยา ปทุมธานี รวมทั้งกรุงเทพมหานคร และธนบุรี เกิดน้ำท่วมครั้งใหญ่นั้น บริษัทฯ
  ได้ลงทุนก่อสร้างกำแพงป้องกันน้ำถาวร ซึ่งเป็นกำแพงคอนกรีตสูง 5.5 เมตรเหนือระดับน้ำทะเล
  และลงไปใต้ดินอีก 7-9 เมตร
  เพื่อเป็นการป้องกันและสร้างความมั่นใจให้กับผู้ประกอบการภายในเขตประกอบการอุตสาหกรรมนวนคร
  ว่า แม้จะมีน้ำท่วมอีกเราก็จะมีความสามารถป้องกันได้อย่างแน่นอน อีกทั้งบริษัทฯ
  ยังได้ปรับปรุงระบบระบายน้ำภายใน
  ทั้งบึงขนาดใหญ่ในการใช้เป็นพื้นที่รับน้ำและระบบคูคลองระบายน้ำภายใน
  รวมทั้งการสร้างและปรับปรุงสถานีสูบน้ำใหม่ทั้งหมด ทำให้มีศักยภาพในการสูบน้ำเพิ่มขึ้นอีก 1
  เท่าตัวจาก 600.000 ลูกบาศก์เมตรต่อวัน เป็น 1,200,000 ลูกบาศก์เมตรต่อวัน
  ซึ่งจะทำให้สามารถประกันความมั่นใจได้ว่า บริษัทฯ
  มีประสิทธิภาพอย่างสูงในการระบายน้ำออกจากพื้นที่

  นอกจากนี้ บริษัทฯ ยังได้ปรับปรุงระบบสาธารณูปโภคต่าง ๆ ใหม่ทั้งหมด ทั้งถนน ระบบผลิตน้ำ
  ระบบระบายน้ำและอื่น ๆ ส่วนโครงการนวนครที่นครราชสีมานั้น บริษัทฯ
  ได้สร้างแนวเขื่อนดินรอบพื้นที่โครงการน้ำฝนจากภายนอก
  และน้ำที่อาจเกิดจากน้ำป่าหลากลงมาจากแนวภูเขาทางด้านตะวันออก
  เพื่อประกันความมั่นใจให้กับผู้ประกอบการ
  และนักลงทุนว่าจะไม่มีน้ำหลากลงมาท่วมภายในเขตประกอบการอุตสาหกรรมนวนคร นครราชสีมา
  อย่างแน่นอน

1.  ความเสี่ยงในด้านการเงิน

1.  ความเสี่ยงด้านอัตราดอกเบี้ย

  ความเสี่ยงด้านอัตราดอกเบี้ยหมายถึง
  ความเสี่ยงที่เกิดจากการเปลี่ยนแปลงในอนาคตของอัตราดอกเบี้ยในตลาด
  ซึ่งมีผลกระทบต่อการดำเนินงานและกระแสเงินสดของบริษัท
  บริษัทมีความเสี่ยงด้านอัตราดอกเบี้ยที่เกิดจากอัตราที่ไม่คงที่ของเงินเบิกเกินบัญชีและเงินกู้ยืม
  อันเนื่องมาจากการเปลี่ยนแปลงของอัตราดอกเบี้ยในตลาด ผู้บริหารเชื่อว่า
  บริษัทมีความเสี่ยงต่ำที่เกี่ยวกับอัตราดอกเบี้ย
  เนื่องจากเงินเบิกเกินบัญชีและเงินกู้ยืมที่ได้รับมีดอกเบี้ยในอัตราตลาด

2.  ความเสี่ยงทางด้านสินเชื่อ

  ความเสี่ยงทางด้านสินเชื่อหมายถึง
  ความเสี่ยงที่เกิดจากผลขาดทุนทางการเงินที่อาจเกิดขึ้นจากการที่ลูกค้า
  หรือคู่สัญญาไม่สามารถชำระหนี้ทางการเงินและหนี้สินตามสัญญาให้กับบริษัทเมื่อถึงกำหนด

  ผู้บริหารได้กำหนดนโยบายทางด้านสินเชื่อที่เหมาะสม
  และมีการควบคุมความเสี่ยงทางด้านสินเชื่อที่อาจเกิดขึ้นโดยสม่ำเสมอ
  และในกรณีที่มีลูกหนี้ที่คาดว่าจะเก็บเงินไม่ได้ บริษัทจะมีการตั้งค่าเผื่อหนี้สงสัยจะสูญ

  ค. ความเสี่ยงด้านสภาพคล่อง

  บริษัทควบคุมความเสี่ยงด้านสภาพคล่องและรักษาระดับของเงินสดและรายการเทียบเท่าเงินสด
  ซึ่งผู้บริหารพิจารณาว่าเพียงพอต่อการใช้ในการดำเนินงาน
  และเพียงพอต่อการลดผลกระทบของความผันผวนของกระแส เงินสด

  ง. ความเสี่ยงด้านต้นทุนการกู้ยืม

  เนื่องจากบริษัทฯ ต้องใช้เงินลงทุนจำนวนมากในการพัฒนาที่ดินและสาธารณูปโภค
  โดยใช้แหล่งเงินทุนระยะยาว ซึ่งเงินทุนส่วนหนึ่งมาจากเงินกู้ยืมธนาคารพาณิชย์
  ดังนั้นอัตราดอดเบี้ยในตลาดเงินจึงมีส่วนสำคัญที่ส่งผลกระทบต่อต้นทุนทางการเงินของบริษัทฯ
  หากโครงการลงทุนเกิดการล่าช้า ไม่เป็นไปตามกำหนดเวลา
  อาจมีผลกระทบต่อต้นทุนทางการเงินสูงกว่าปกติ ซึ่งเป็นความเสี่ยงของบริษัทฯ อย่างไรก็ตาม
  บริษัทฯ มีนโยบายในการรักษาวินัยทางการเงิน โดยมีมาตรการดำรงสัดส่วน Debt/Equity
  ให้อยู่ในระดับต่ำ

1.  ความเสี่ยงอันเนื่องมาจากวิกฤตการเมืองภายในประเทศ

  ในปี 2555 ที่ผ่านมาถือว่าบรรยากาศทางด้านการเมืองค่อนข้างสงบเรียบร้อย
  จึงทำให้นักลงทุนต่างชาติมีความมั่นใจและสบายใจมากขึ้นในการตัดสินใจที่จะมาลงทุนที่ประเทศไทย

2.  ความเสี่ยงอันเกิดจากการเปลี่ยนแปลงกฎเกณฑ์ของสำนักงานคณะกรรมการส่งเสริมการลงทุนและกฎหมายภาษีอากรอื่น
    ๆ

  เนื่องจากมีแนวโน้มว่าคณะกรรมการส่งเสริมการลงทุนอาจจะมีการเปลี่ยนแปลงเกณฑ์การให้สิทธิพิเศษต่าง
  ๆ รวมทั้งอาจจะพิจารณายกเลิกกฎหมาย Zoning
  ซึ่งในข้อนี้จะเป็นผลกระทบอย่างสูงทั้งในแง่ของนักลงทุนใหม่และนักลงทุนที่อยู่เดิมในประเทศในการตัดสินใจที่จะเข้ามาลงทุนหรือไม่
  โดยเฉพาะในเรื่องของ AEC ที่จะเริ่มใช้ภายในไม่ถึง 2 ปีข้างหน้านี้
  ยิ่งจะเพิ่มความกดดันในการแข่งขันระหว่างประเทศในอาเซียน
  ทั้งหมดที่ต่างจะพยายามเพิ่มศักยภาพในการดึงดูดนักลงทุนใหม่ ๆ ให้เข้ามาในแต่ละประเทศนั้น ๆ
  ในเรื่องนี้รัฐบาลจึงควรพิจารณาด้วยความระมัดระวังเป็นอย่างสูงไม่ให้เกิดผลกระทบใด ๆ
  ในทางลบ อีกทั้งควรจะพิจารณาเพิ่มสิทธิพิเศษต่าง ๆ ให้แก่ผู้ลงทุนให้มากขึ้น
  เพื่อเพิ่มศักยภาพในการแข่งขันของประเทศไทยให้สูงขึ้น

  นอกจากนี้ รัฐบาลยังควรต้องวางแผนนโยบายในเรื่องของการเก็บภาษีอากรต่าง ๆ
  ให้สอดคล้องกับประเทศอื่น ๆ ในภูมิภาคด้วย